送張時擇從楊茂州之招
作者：李流謙
朝代：宋

paragraphs: 州閭我知君，楚璞未剖初。
家無兩錢錐，腹有萬卷書。
閉門飽葵莧，撫几咏唐虞。
兒乳腥未濯，才能辨之乎。
巍科似拾遺，却走我不如。
流俗校成敗，往往遭揶揄。
豈知磻溪叟，空釣寧在魚。
窮途有知己，一笑肝膽輸。
羔鴈朝在門，挽我不得徐。
鯨鯤依洪波，鳳凰集修梧。
士貴得所託，往矣膏子車。
忠信行蠻貊，九夷聖肯居。
使君况儒將，奧學窺盤謨。
小詩迺餘瀾，已足吞五湖。
老羌弛弓刀，玉帳一事無。
舉杯哦新篇，主賓興不孤。
明日思君處，一千里平蕪。